חבריו של אבי הצליחו להימלט והוא נותר לבדו מול ההמון. "אנשים המשיכו להגיע. בשלב הזה היו כבר יותר מ-50 איש", תיאר. "בלי לדבר הם התחילו לזרוק אבנים. השארתי את הרכב עם הדברים שלי ועם הכלב שלי, גור בן חמישה חודשים, וברחתי גם לשדה. הם הציתו את האוטו עם הכלב שלי בתוכו, הוא נשרף. ההמון הזועם רץ אחרינו עם מקלות ברזל אבנים, זה היה ברור שהם באו להרוג אותנו.



"הם התחילו באיזה שהוא שלב גם לירות לעברנו", המשיך אבי. "תוך כדי ריצה הם הרביצו לי. הייתי כבר מעולף ונפלתי על האדמה. מישהו אמר 'בואו נגמור איתו כבר, תזרקו לו סלע על הראש'. התחלתי לקרוא 'שמע ישראל' ואז בדיוק המשטרה הגיעה. אני לא יודע איך יצאתי מזה בחיים, אני עד עכשיו לא מעכל שזה קרה".



שני חבריו שהצליחו להימלט הם שהזמינו את המשטרה, וצפו מהצד בהמון מכה את חברם, בלי שיכלו להתערב. "כשיצאתי מהרכב הצלחתי בשנייה האחרונה לקחת את הנייד שלי, ותוך כדי ריצה התקשרתי למשטרה", סיפר גדי (שם בדוי). "צעקתי שיבואו מהר כי עושים בנו לינץ'. שיש איזה 200 ערבים שרודפים אחרינו. אחרי 50 דקות של ריצה ראיתי מרחוק רכב של היס"מ. באותו רגע השוטרים העלו פצצות תאורה והמחזה היה מטורף. איזה 200 בדואים שעמדו שם עם מקלות ומוטות ברזל".



אבי נזקק לטיפול רפואי ואושפז במחלקה האורתופדית בבית החולים זיו בצפת. בשעות הלילה הוא הועבר למחלקה הכירורגית, ולדבריו הרופאים הודיעו לו שמחר הוא צפוי לעבור ניתוח. שני חבריו נפצעו באורח קל.



דובר משטרת מחוז הצפון, רפ"ק משה ויצמן, סיפר: "שוטרים מתחנת ירדן עשו מאמצים לאתר אותם, וכשאיתרו אותם העבירו אותם בבטחה לתחנת המשטרה. במקביל, נשלחו כוחות גדולים של משטרה, יס"מ ומג"ב לכפר על מנת להרגיע את הרוחות של ההמונים שכבר התגודדו במקום".



רפ"ק ויצמן הוסיף כי הגרסה שמסרו השלושה, שלפיה הגיעו למקום כדי לקבל טיפול מרופא שיניים התבררה כנכונה. בית משפט השלום בנצרת האריך עד יום שני את מעצרם של שלושה חשודים, תושבי טובא, שהמשטרה עצרה הבוקר בחשד למעורבות בתקיפה.



לפניות לכתבת עדי חשמונאי: adihashmonai@walla.co.il



(עדכון ראשון: 19:27)